KIRJALLINEN KYSYMYS P-0786/01

esittäjä(t): Jonas Sjöstedt (GUE/NGL) komissiolle

(7. maaliskuuta 2001)

Aihe: Maatalousrahasto ja tutkimushankkeet

Maatalous turvaa Pohjois-Ruotsin maaseudun elinvoiman niin työllisyyden, sosiaalisen ympäristön kuin maisemanhoidonkin osalta. Pohjoismaiden pohjoisosissa harjoitetaan maailman pohjoisinta maataloutta arktisessa ilmastossa, minkä vuoksi alueellisesti mukautetun T&K-tuen tarve on suuri. Tämä T&K-tuki on suunnattava ilmaston tarjoamien mahdollisuuksien hyödyntämiseen, ja samalla tarkoituksena on minimoida epäedulliset tekijät. Sillä on pyrittävä myös paikallisten resurssien säilyttämiseen nykyisessä tuotannossa tarkoituksena lisätä sen kestävyyttä, mutta tarkoituksena on myös kehittää vaihtoehtoja nykyiselle tuotantosuunnalle sekä elintarvikkeiden tuotannossa että muussa tuotannossa. Tämä on tärkeä aluepolitiikan väline.

Koko Pohjois-Ruotsin tavoite 1 -aluetta varten on kehitetty kokonaisvaltainen T&K-hanke. Se sisältää soveltavaa tutkimusta, mutta myös strategian, joka koskee tietojen levittämistä tuen saajille. Kolme neljästä pohjoisesta lääninhallituksesta on hyväksynyt rahoituksen, mutta yksi odottaa tavoitetta 1 koskevaa päätöstä. Maatalousala on päättänyt rahoittaa 20 prosenttia kustannuksista. Tavoitetta 1 hallinnoivat viranomaiset ovat asettaneet kyseenalaiseksi sen, onko ehdotetun suuntaisen hankkeen tukeminen maatalousrahaston ja aluekehitysrahaston säännösten mukaista, koska maatalousrahasto ei voi tukea tutkimusta. Onko komissio tässä asiassa samaa mieltä tavoitetta 1 hallinnoivien viranomaisten kanssa?

Franz Fischlerin komission puolesta antama vastaus

(4. toukokuuta 2001)

Kesäkuun 21 päivänä 1999 annetussa neuvoston asetuksessa (EY) N:o 1260/1999(1) säädetään rakennerahastojen Ruotsin kahden tavoite 1 -ohjelman kaltaisiin ohjelmiin sovellettavista yleisistä säännöksistä. Ruotsin tavoite 1 -ohjelmia tuetaan neljästä rahastosta: Euroopan maatalouden ohjaus- ja tukirahastosta (EMOTR), Euroopan aluekehitysrahastosta (EAKR), Euroopan sosiaalirahastosta (ESR) ja kalatalouden ohjauksen rahoitusvälineestä (FIFG). Maaseudun kehittämisestä säädetään Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetussa neuvoston asetuksessa (EY) N:o 1257/1999(2). Asetuksen 37 artiklan 3 kohdan toisessa luetelmakohdassa tutkimushankkeille myönnettävä tuki rajataan asetuksen soveltamisalan ulkopuolelle. Lisäksi 37 artiklan 2 kohdassa korostetaan tarvetta varmistaa johdonmukaisuus muun yhteisön politiikan kanssa. Tämän vuoksi neuvoston asetuksen (EY) N:o 1257/1999 37 artiklan 3 kohdassa määritellyille maatalouden tutkimushankkeille ei tulisi hakea tukea EMOTR:n ohjausosastosta vaan pikemminkin yhteisön tutkimuksen ja teknologisen kehittämisen ohjelmista.

Maaseudun työllisyyden, sosiaaliseen ympäristön ja maisemanhoidon tutkimusta käsitellään erityisesti viidennen puiteohjelman (1998-2002) maaseudun kokonaisvaltaisen ja kestävän kehityksen elämänlaatuohjelman avaintoimenpiteen 5 (Kestävä maatalous, kalastus ja metsätalous) välineitä ja malleja koskevassa osassa.

(1) EYVL L 161, 26.6.1999.

(2) EYVL L 160, 26.6.1999.